khistorydata/jeongjo-sjw-relations huggingface dataset:
정조 12년
李敏輔以刑曹言啓曰再昨日動駕時平安道義州居幼學韓今愈擊錚於衛外故取考其原情則以爲渠之七代祖宗立以壬辰扈聖之功行開寧縣監賜原從功臣錄券券中有曰功臣孫雖犯公私賤竝免役爲敎至今稱西土望族金益老以鄕黨見黜含怒渠祖後爲軍籍千摠則其外五寸軍兵李有珍名下以渠祖名非族爲族以異姓四寸役主樣己卯年懸族軍案隱諱不發益老死而始露故考出帳籍則本官詳知幻弄以其子金應甲懸族白脫渠祖矣應甲締結監色侵凌曳打故憤氣噎死丙午年間自忠勳府因啓下敎功臣孫爲軍兵者竝使除頉則渠祖名付處一一抺去以應甲塡書踏印釐正文記去三月應甲厚賂軍籍千摠高命采以錄卷爲空文直爲充軍乞免橫罹之役云矣此等猥屑之事肆然呼籲揆以民習萬萬痛駭原情勿施考律勘處何如傳曰允
정조 12년
李敏輔以刑曹言啓曰再昨日動駕時西部居良女朴召史擊錚於衛外故取考其原情則以爲渠夫張世輝有李姓兩班處錢兩不報之事而其兩班含嫌叱責今年夏間假稱凌辱呈于司憲府勘罪又呈捕廳捉囚渠夫四朔不放故八耋媤父感念成疾大抵渠夫元無偸盜之事且無賊贜之物不過凌辱兩班之罪乞令放釋云矣果如原情則捕廳事誠亦可駭而非賊無贜之類亦豈至於四朔滯囚之久乎一邊之言有難取信分付該廳使之卽速査處何如傳曰允
정조 12년
李敏輔以刑曹言啓曰再昨日動駕時京畿麻田居李召史擊錚於衛外故取考其原情則以爲其夫東彬與物故罪人揆明爲同壻而橫被揆明之誣訴竄配楸子島伏蒙生成之澤云矣李女夫東彬乃以揆明之同壻緊入揆明之獄事尙保首領亦係失刑渠焉敢反生倖望縱妻呼籲乎其在嚴隄防杜後弊之道不可以爲夫訟冤置而勿論原情勿施李女猥越之罪自臣曹考律重勘何如傳曰允
정조 12년
李敏輔以刑曹言啓曰動駕時忠淸道忠州居御營軍金允福擊錚於衛外故取考其原情則以爲渠以世代良女之故渠則御營保對答渠之同生兄惡只禁衛軍隨行而去年十一月堤川官捉去渠之兄弟謂以東哲之奴子屬公官奴渠之外外曾祖父東哲之奴渠之外祖父東哲之奴良妻所生渠之外祖母亦良女也而渠母生於癸丑渠生於庚午則辛亥以後所生自可立判渠之兄弟果是東哲之奴屬則安敢應役於禁御軍保之役乎以此觀之東哲之虛錄於戶籍昭然可知令該道査實處斷云矣雖以渠之原情觀之謂以東哲戶籍之虛錄則其時營邑案籍定屬明有可據今於經年之後何敢以辛亥以後奴良妻所生隱然圖頉乎此路一開後弊難防原情勿施金允福考律勘處何如傳曰允
정조 12년
李敏輔以刑曹言啓曰再昨日動駕時京畿楊州居崔召史擊錚於衛外故取考其原情則以爲渠以罪人崔益男之女渠父冤枉之狀已悉於前後血書中而無冤不洩渠父獨不蒙雨露之澤者十有九年特賜伸暴之恩云矣益男之罪犯先朝處分何等至嚴而敢生希覬之計有此呼籲之擧無嚴極矣猥濫極矣原情勿施崔召史逐送本鄕何如傳曰允
정조 12년
李時秀以刑曹言啓曰再昨日動駕時西部居幼學李之忠擊錚於衛外所當捧供以入而其父萬軾之當初負犯關係深重則北地薄竄已是失刑前此金吾之防啓亦出於嚴隄防杜後弊之意而不知懲畏之道累犯瀆擾之罪者萬萬無嚴不可以事在四件有所容貸原情勿施考律勘處何如傳曰允
정조 12년
李時秀以刑曹言啓曰擊錚罪人奴加雪伊考律嚴勘事草記批旨內隄防所在萬萬無嚴出給之聖敎等說尤極痛駭豈可以此事循例防啓乎此草記勿施鳴錚漢痛治可也事命下矣渠以凶逆家奴子敢以畓券推尋等說肆然呼籲有若平民者然揆以國法萬萬痛駭此等之類不可以杖百徒三之律循例勘處遠地定配何如傳曰允
정조 12년
李在學以刑曹言啓曰因司謁手本別監白宗爀爲先除名移送刑曹嚴囚以待處分事命下矣依傳敎白宗爀着枷嚴囚之意敢啓傳曰杖一百收贖放送
정조 12년
李在學以義禁府言啓曰徐有大杖八十收贖奪告身三等事照律草記批旨內本律功議區別以公罪勘放事命下矣徐有大以公罪杖八十收贖而其七代祖渻扈聖原從功臣云功減一等杖七十收贖之意敢啓傳曰知道
정조 12년
李時秀以義禁府言啓曰前京畿監司洪秀輔前廣州府尹李泰永前楊州牧使朴天行前果川縣監尹光碩前衿川縣監兪漢參竝施竄配之典事承傳啓下矣洪秀輔平安道中和府李泰永慶尙道咸昌縣朴天行平安道順安縣尹光碩全羅道勵山府兪漢參慶尙道醴泉郡竝竄配而以承傳內辭意具罪目依例發遣府書吏羅將押送于各其配所何如傳曰允尹光碩兪漢參何足責也竝卽其所犯地方定配可也
정조 12년
徐鼎修以義禁府言啓曰果川前縣監尹光碩全羅道礪山府竄配衿川前縣監兪漢參慶尙道醴泉郡竄配事草記批旨內竝卽其所犯地方定配事命下矣尹光碩卽其地果川縣定配兪漢參卽其地衿川縣定配而以承傳內辭意具罪目依例發遣府羅將押送于各其配所之意敢啓傳曰知道
정조 12년
李敏輔以義禁府言啓曰東萊府使李敬一拿問定罪事傳旨啓下矣李敬一時在任所云依例發遣府書吏交代後拿來何如傳曰允
정조 12년
李敏輔以義禁言啓曰前議藥同參丁文壽令該府拿問另加重勘事傳旨啓下矣丁文壽時在全羅道錦山地云發遣府羅將拿來何如傳曰允
정조 12년
李時秀以義禁府言啓曰馬兵別將李應爀定配事承傳啓下矣李應爀全羅道泰仁縣定配而以承傳內辭意具罪目依例發遣府書吏押送配所何如傳曰允
정조 12년
李時秀以義禁府言啓曰因訓鍊都監草記哨官李天晟移義禁府以次律奪告身五等放送事命下矣李天晟今方待命卽爲拿囚而以次律奪告身五等放送之意敢啓傳曰知道如有功議各減一等
정조 12년
徐鼎修以義禁府言啓曰李天晟奪告身五等事草記批旨內如有功議各減一等事命下矣李天晟無功議云矣敢啓傳曰知道
정조 12년
李在學以刑曹言啓曰因義禁府啓辭左邊之次捕校徐鵬瑞嚴囚事批旨內與刑曹在囚人保放過五日畿沿發配後草記事命下矣今又過限依傳敎右邊之次捕校全百齡京畿仁川府定配所卽爲押送之意敢啓傳曰不論首校以次校草記何也
정조 12년
漢城府啓目粘連廣州幼學李宜祿上言內辭緣令道臣詳査公決以給何如判付啓觀此所訴不可但以一邊之言歸之無實令道伯親執詳査決處俾無更訴之弊爲良如敎
정조 12년
漢城府啓目粘連長湍幼學許榟上言內辭緣令道臣知委山在官別加囚禁刻期督掘後移文王府之意分付何如判付啓重臣墳山體貌自別兺除良彼隻以市井賤類乃敢蔑視主家之無勢至有逼近犯葬之擧官決之下又不掘移嚴飭道伯斯速決給一以正名分一以存法紀爲良如敎
정조 12년
漢城府啓目粘連西部龍山居幼學申大重上言內辭緣係是四件內事故不得已循例回啓是白在果同申大重自臣府考律科罪何如判付啓依回啓施行爲旀添書一字誤書一字無識所致科罪一款分揀爲良如敎
정조 12년
禮曹啓目粘連晉州幼學河學浩上言不待朝家處分又爲煩籲揆以民習極涉無嚴令道臣依律勘處何如判付啓李氏之孝於舅烈於夫義於子一身而三節俱華似此卓異曾所罕聞因本曹之不卽覆啓致此子孫之呼籲煩猥自煩猥節行自節行是如乎因此始知之歲首回啓至今留置云本曹事誠過矣今春以戊申忠勳褒錄事回啓判堂有咨且之意云故伊時飭敎果何如乎且況殺獄文書亦皆判下則獨於孝烈回啓豈可不爲乎更勿如是斯速入啓爲良如敎
정조 12년
兵曹啓目粘連東部居李昌晢上言內辭緣置之何如判付啓年歲問于該營如不違式卽爲許施爲良如敎
정조 12년
刑曹啓目衛外擊錚人李宜洙原情云云所供如此上裁何如判付啓年老無勢之遐儒有此稱冤之擧可知其抱鬱嚴飭山在官從公決給俾無更訴之弊爲良如敎又啓目衛外擊錚人金召史原情云云所供如此上裁何如判付啓令道臣親執詳査狀聞事分付爲良如敎又啓目衛外擊錚人李召史原情云云所供如此上裁何如判付啓令道臣親執詳査狀聞後稟處爲良如敎
정조 12년
又啓目衛外擊錚人金致益原情云云所供如此上裁何如判付啓令道臣親執詳査狀聞後稟處爲良如敎又啓目衛外擊錚人車尙男原情云云所供如此上裁何如判付啓壓良之禁先朝金石之典何等申嚴而觀於所訴誠如其言不可不痛治令道伯明査處決俾無更訴之弊爲良如敎又啓目衛外擊錚人姜龍得原情云云所供如此上裁何如判付啓誠如所訴殺獄三尺之法更無所施自本曹移文該道詳問決訟委折原案顚末卽爲粘連回啓爲良如敎又啓目衛外擊錚人金召史原情云云所供如此上裁何如判付啓觀於此供强弱可知身爲守土之官何不啓査公決有此呼籲乎嚴飭道伯詳査決處後狀聞事分付爲良如敎又啓目衛外擊錚人南履爲原情云云所供如此上裁何如判付啓此果臺疏所論科儒之毋是隱喻下送該道令道伯査處俾無更訴之弊爲良如敎又啓目衛外擊錚人金德老味原情云云所供如此上裁何如判付啓嚴飭該道斯速決處俾壓良之典無有低昻之弊決處形止卽爲狀聞事分付爲良如敎又啓目衛外擊錚人崔召史原情云云所供如此上裁何如判付啓令道臣親執詳査狀聞事分付爲良如敎又啓目衛外擊錚人洪百昇原情云云所供如此上裁何如判付啓令道伯詳査公決俾無更訴之弊爲良如敎
정조 12년
刑曹啓目粘連向於宋義載上言內辭緣勿施何如判付啓年久之事無以記憶取考戊戌原情且探科事外遭罹委折具意見論理回啓爲良如敎
정조 12년
京畿監司趙鼎鎭疏曰伏以是年是月二陵祗拜昔先王行之而今我后繼述之鸞旂夙戒龍舟將御有司之臣不善擧行江頭逗蹕向夕詣陵仍爲經夜玉體不瑕勞損下情曷勝憂慮乃於回鸞之路歷臨墓所親行奠酌嗚呼此日又是誕睿之辰也春邸舊儀已成悲冤秋原新感此何景色伏惟觸境增痛聖懷何堪臣於日昨陪扈之班忽伏奉畿臬除旨董役爲急遁逃不得行殿受命野次交印揆分量器滿心愧惶今則旣肅恩又到界矣蹈襲辭藩者之陳言按例飾讓臣雖不誠何敢爲此第臣本末長短淵鑑之所悉燭也前例踐歷孰非踰濫而至於綜事之任理民之職以臣疏迂殆如聾瞽之視聽間嘗薄試畿邑又經分司多負分憂之責厚招素食之譏況此甸服之地爲八路根本處王城咫尺名雖外藩職同京官責任也重掄選亦難而伊日隨駕之中銓曹照望蓋緣乏人之故蹔時膺命不過副急之用而仍因冒據斷無是理且以今番事言之前伯被譴之後誤恩及臣臣雖無狀豈不欲殫心竭力無辱恩命而昏謬之姿專昧幹辦監董之節自致稽緩倘非觀光之庶民隨駕之營卒如子之來樂爲之役則當日之內何以粗完未暮之前何以利涉其賴則衆心其濟則君賜而若臣弗職之罪益無所逃追思惶懍不知所措至於訓局軍卒渰溺之慘亦臣之罪也爭渡之弊已費聖慮前期之飭不啻丁寧而在下之臣不能仰體致有此患畢竟處分只止該營不及道臣雖荷曲庇之恩姑逭當被之律而前頭僨敗卽此可驗臣於是𢥠然而恧牀然而懼不避煩猥仰冀體諒而入而後量多見其不自知也噫臣得倖第數十年一毛一髮皆是陶甄之澤也一資一級無非湔拂之私也得備使令之末克殫奔走之誠卽臣自效之圖則今此方面之寄尤出簡心之眷苟有一分堪承之望豈爲費辭控免之計蔑效之實已有明著俟罪之蹤未敢自恕秋節今已報晩陵圍奉審亦係時急而揣量之熟轉動無路玆敢冒具文字略暴肝膈伏乞聖玆察臣由中之懇將臣新授藩職亟賜鐫解因治臣未勘之罪以警具僚不勝幸甚云云答曰省疏具悉卿其勿辭行公
정조 12년
戊申九月初九日午時上御重熙堂左副承旨與弘文提學入侍時左副承旨徐鼎修記事官金孝建金鳳顯尹行任弘文提學徐有隣以次進伏訖上命書傳敎曰同副承旨持此御題與弘文提學偕往泮宮試取以來命退諸臣以次退出
정조 12년
戊申九月初九日初更上御誠正閣都承旨入侍時兼都承旨沈豐之假注書李貞運記事官李宗烈記注官金鳳顯以次進伏訖上曰一提學入侍賤臣承命出與一提學金鍾秀偕入進伏上曰左副承旨與下直守令入侍賤臣承命出與左副承旨李時秀義州府尹安聖彬南陽府使申尙權舒川郡守白師謹龍仁縣令尹聚東偕入進伏上曰守令以次進奏職姓名可也聖彬進奏上曰邊門鎻鑰責望不輕往須善爲也尙權師謹聚東等進奏訖命時秀宣諭仍命守令退出上曰科次入侍賤臣承命出與藝文提學吳載純弘文提學徐有隣同副承旨李敏輔對讀官校理徐配修修撰閔昌赫待敎尹行任階入進伏上命讀試券訖仍命拆榜命書傳敎曰九日製居首三中一進士李光顯直赴會試三中進士李運行三下生員沈鳳錫進士李觀海尹涵各給二分次上進士宋鈺朴長鉉紙筆墨考例施賞上曰入格儒生明日來待秋到記及應製入格儒生亦爲來待出榻敎命退諸臣以次退出
정조 12년
兼都承旨沈豐之坐行左承旨李在學坐直右承旨徐鼎修坐直左副承旨李時秀坐右副承旨尹行元藥院直同副承旨李敏輔緣故出注書金孝建病一員未差假注書李貞運藥院直白慶楷仕直事變假注書申若樞仕
정조 12년
李敏輔啓曰工曹判書權導同義禁李義行除拜後過三日不爲出肅依定式推考警責仍卽牌招察任何如傳曰允
정조 12년
李時秀啓曰卽者義禁府都事來言上言回啓當爲限內擧行而判義禁未肅拜次堂例不得擧行云判義禁李命植卽爲牌招何如傳曰允
정조 12년
李時秀啓曰日次儒生殿講處暑後更稟事命下矣以何日爲之乎敢稟傳曰以十二日爲之
정조 12년
李時秀啓曰今八月十六日日次儒生殿講日次矣敢稟傳曰同日爲之
정조 12년
李時秀啓曰日次儒生殿講以十二日爲之事命下矣處所以何處爲之乎敢稟傳曰以親試處所爲之
정조 12년
傳于徐鼎修曰右副承旨與入格儒生入侍
정조 12년
傳于李在學曰左承旨入侍
정조 12년
備忘記義州府尹安聖彬下直長弓一張長箭一部片箭一部筒兒一箇賜給
정조 12년
沈豐之啓曰左承旨李亨元今日不爲仕進卽爲牌招何如傳曰許遞右承旨亦爲許遞前望單子入之待下批牌招察任
정조 12년
承旨前望單子入之李在學丁範祖落點
정조 12년
傳于李在學曰在外承旨許遞前望單子入之
정조 12년
承旨前望單子入之曺遠振落點
정조 12년
李在學啓曰新除授承旨曺遠振以前任寧越府使方在解由未出中何以爲之敢稟傳曰勿施前望單子入之待下批牌招察任
정조 12년
以承旨房望傳于李時秀曰仍
정조 12년
傳于李時秀曰坐直承旨入侍
정조 12년
以禁府都囚徒傳于李在學曰鄭德壽崔昌奎等段一向滯囚徒近屑越昨日雖有下敎更思此亦無義姑爲保放使渠輩限三十日使之捉納則前罪分揀次嚴飭事分付
정조 12년
以慶尙監司狀啓眞殿茶禮所用柚子體小色靑成熟尙遠惶恐待罪事傳于李時秀曰勿待罪事回諭
정조 12년
李時秀以弘文館言啓曰本館上番校理臣徐配修以兼南學敎授今日儒生試取事晝仕出去之意敢啓傳曰知道
정조 12년
李時秀以文禧廟營建廳言啓曰本廳堂上戶曹判書臣徐有隣與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 12년
李時秀以司饔院官員以監膳提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 12년
尹行元以內醫院官員以都提調提調意啓曰今此慶尙監司封進柚子體小色靑全不成熟雖云節早所致揆以事體萬萬未安當該監司金光默從重推考封進官令本道指名現告拿問處之何如傳曰節早此草記置之
정조 12년
李時秀以戶曹言啓曰慶尙道幼學愼性淵等以贈判書文簡公鄭蘊祀墓位田畓混入於其支曾孫凶逆希亮戊申籍沒中竝爲出給奉祀孫俾不絶香火事上言及黃海道金川居幼學韓埏等以本郡所在宗親府司圃署折受處永罷導掌使本面人作頭目收稅上納事上言啓下後三日內竝不現身依例勿施何如傳曰允
정조 12년
李時秀以漢城府言啓曰秋成以後癘氣寢息南部病人七名西活人署病人二名皆已向差其餘四部及東活人署俱無病人報來此後則別單書入停止之意敢啓傳曰知道
정조 12년
李在學以兵曹言啓曰義州居閑良韓相申上言啓下本曹而限內不爲現身依定式勿施之意敢啓傳曰知道
정조 12년
李在學以兵曹言啓曰平安道義州居別付料軍官崔鎭遠上言內故相臣吳命恒本道監司時其父瑞煌定爲都別將貿納胡馬雌雄百匹放之宣沙炭島今至六十年馬不蕃盛亦多羸瘠此實牧卒不善看護之致渠以付料軍官往來京鄕觀其地形則金川淸石洞築城數百步則一夫當關萬夫莫開者此也軍裝所需莫切於牛皮而近來商賈盡括八道牛皮轉賣彼地此亦關西之一弊申飭痛禁事猥則猥矣令兵判招見問其經綸草記事判下矣招致崔鎭遠逐條問之則全沒頭緖一無可取其所語意莫非干恩上言內辭緣置之何如傳曰允
정조 12년
李在學以兵曹言啓曰東部居童蒙金億萬出身咸尙奇西部居出身申道澄南部居出身權道性良人宋昌興加平居幼學曺鳳振順天居幼學秋應稔等上言啓下本曹而限內不爲現身依定式勿施之意敢啓傳曰知道
정조 12년
戊申九月初十日巳時上御誠正閣右副承旨與入格儒生入侍時右副承旨尹行元假注書白慶楷記事官李宗烈記注官金鳳顯九日製入格儒生李光顯李運行沈鳳錫李觀海尹涵宋鈺朴長鉉秋到記入格儒生朴禹圭金宗赫鄭仁壽李筞朴師曾安敬默李晢宗權就度丁載默李來鉉李基慶金碩鉉徐有望應製入格儒生尹光閔嚴耆金鑢尹永偉南惠寬李在紹徐潞修南鼎寬徐俊輔尹最遠金基殷金世淳金孝進姜應一黃載鼎李重淳以次進伏訖上命入格儒生進前各奏居住姓名光顯進前奏上曰所工多乎光顯曰表不過五六百策僅百餘首矣上命讀入格文光顯讀之運行進前奏上曰誰族也運行曰無立朝之族矣鳳錫進前奏上曰曾有初試乎鳳錫曰有矣觀海進前奏上曰汝則實才更無可論而已帶初試乎觀海曰然矣涵鈺長鉉等進奏訖禹圭進奏上命讀到記時所講章禹圭讀之宗爀仁壽筞師曾敬默晢宗就度載默來鉉等進奏訖基慶進奏上曰前後入格幾次耶基慶曰凡十五次矣上曰汝已登第不必令讀文矣碩鉉進奏上曰已帶初試乎碩鉉曰然矣有望進奏上曰年今幾何有望曰二十三矣命讀入格文有望讀之光閔耆鑢進奏訖永偉進奏上曰表製幾首乎永偉曰四百餘首矣惠寬進奏上曰汝亦以表入格乎惠寬曰然矣上曰汝之同姓應製得選者幾人乎惠寬曰二人矣在紹潞修鼎寬俊輔最遠基殷世淳以次進奏訖孝進進奏上曰誰壻也孝進曰林普喆壻也命讀入格文孝進讀之應一載鼎重淳等進奏訖上命光顯等先退上曰同副承旨入侍出榻敎賤臣承命出與同副承旨李敏輔偕入進伏上曰李肇源以掌色講何經乎敏輔曰周易矣上曰使之刻苦工夫期於成立也敏輔曰臣家運已衰豈敢望復興乎上曰承旨勿以年老爲辭或懸病或緣故間間少歇無或連事祈免也敏輔曰聖諭如是懇摯臣敢不殫竭圖報而氣力衰頹精神昏憒徒積辜負難望供劇矣命退諸臣以次退出
정조 12년
兼都承旨沈豐之藥院直行左承旨李在學坐右承旨李時秀坐直左副承旨趙衍德坐直右副承旨尹行元坐同副承旨李敏輔病注書金孝建病一員未差假注書李貞運藥直院白慶楷仕直事變假注書金初燮仕
정조 12년
李在學啓曰同副承旨李敏輔今日不爲仕進卽爲牌招何如傳曰待明朝牌招
정조 12년
傳于李時秀曰右副承旨與輪對官入侍
정조 12년
傳于李時秀曰左副承旨入侍
정조 12년
傳于李時秀曰今見日省錄錯誤處甚多當該閣臣尹行任從重推考檢書官李功懋拿處
정조 12년
趙衍德啓曰今此試官望中時無職名人令該曹口傳付軍職何如傳曰允
정조 12년
李在學啓曰事變假注書申若樞身病猝重勢難察任今姑改差何如傳曰允
정조 12년
申若樞改差代以金初燮爲事變假注書
정조 12년
以副校理沈能翼牌不進罷職傳旨傳于趙衍德曰只推
정조 12년
以東學校授李義鳳牌不進罷職傳旨傳于趙衍德曰只推
정조 12년
趙衍德以成均館行大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣兼中學敎授趙雲紀身病危重兼東學敎授成德雨兼西學敎授韓用龜俱以奉命在外限內不得設行云令政院稟旨擧行何如傳曰館職行公之人獨於學製有身病乎此草記勿施在外學敎授許遞前望單子入之待下批牌招察任
정조 12년
東學敎授前望單子入之李義鳳落點西學敎授前望單子入之李尙度落點
정조 12년
李敏輔以弘文館言啓曰副校理沈能翼旣有只推之命卽爲牌招察任何如傳曰允
정조 12년
李時秀以吏曹言啓曰全羅道玉果幼學柳衡萬上言判付內令該曹論理草記事命下矣取見其上言內辭緣則以其祖一星當戊申逆變挺身冒入手縛逆賊存緖付之營將卽日歸家終身不言今年爲八十七歲而以職銜言之則功參揚武時授尙衣院僉正官敎而朝官之年八十依例加資乃是法典只以其居在遐土不入於歲首狀聞之中已是至冤今年四月特授僉樞之命揆以義分不敢更爲希望之計臣矣祖見漏於八十加資之中今爲七年之久則當此舊甲重回之日自天之恩不過一折衝而止特命有司更加一資俾得以一瞻天顔於生前追榮於先祖云而前以柳一星之不入於朝官年八十歲首加資之中因特敎行關査問於本道則本道査報內一星初無除職之事只於勳券頒下後其子蔭加帖文傍題以前僉正書塡故居在遐鄕未免冒授書之帳籍而渠未嘗以朝官自處鄰里亦皆以士人知之則年未滿九十不入於抄啓爲辭矣一星未經實職則當初蔭加傍題之僉正未知緣何委折而身是士人年未九十則法不當加資而時以戊申之功勞乃有僉樞之除拜則恩賞已足而意望猶歉敎子上言誇張當時之微勞僥覬格外之特恩者究厥情狀不特猥越上言內辭緣置之柳衡萬猥濫之罪令攸司科治何如傳曰揆以事理寧或誣罔卿其招致査問更爲草記可也
정조 12년
趙衍德以戶曹言啓曰行司直金鍾秀乙巳年恩賜田結九十結內京畿抱川縣數外官屯田畓三結四負五束量外加耕田二結加平郡數外官屯田畓三結四十負五束安城郡火粟田十結七負二束慶尙道咸陽府加耕田畓十六結四十一負忠淸道槐山郡屯田畓一結二束鎭川縣官屯田畓三結五十負合三十九結四十三負四束自本家爲先望呈願受故査問各該邑打量成冊今已上來依例折給何如傳曰允未準結數斯速準數折給可也
정조 12년
趙衍德以戶曹言啓曰故醫官柳重臨辛巳年差備待令時恩賜田十五結尙未受出矣黃海道安岳郡量外新築筒田十五結呈狀願受故査問該邑打量成冊今已上來依例折給何如傳曰故醫官柳重臨之功不可忘也如無重臨豈得瘳完所授田畓今始望呈云因此不可無示意者李泰遠子收用旣出念舊記勞之意況此人乎如有其子若孫之業醫者令該院訪問草記事分付柳重臨旣如此則鄭允明之功有加無損其子待闋服亦令該曹復職以示朝家雖渠秩卑之類無忘舊日功勞之意可也
정조 12년
李在學以兵曹言啓曰內禁衛將柳文植身病猝重時月之內無望供職呈狀乞遞宿衛領軍之將不可久曠今姑改差何如傳曰允
정조 12년
李在學以訓鍊都監言啓曰本局把摠元啓弘受由下鄕身病甚重勢難還現改差何如傳曰允
정조 12년
李時秀以刑曹言啓曰因本曹都囚徒金敎澤申載淸張德萬三人中首犯外竝放全忠大放事命下矣首犯金敎澤仍囚隨從申載淸張德萬及全忠大竝卽放送之意敢啓傳曰知道
정조 12년
李時秀以刑曹言啓曰再昨日動駕時西江居良女李召史擊錚於衛外所當捧供以入而其夫崔驗孫以其婢夫李世輝縊殺事方在訊推之中而上年五月李召史爲其夫冤擊錚捧供判付內觀其供辭多有疑端詳考文案以草記論理議處事判下故故判書金鍾正草記內致死人李世輝卽驗孫婢順今之夫也世輝母金召史招以爲昨年八月驗孫往順今家索三文錢於順今則世輝謂以前日肉價二錢尙今不報事甚無廉驗孫拳毆世輝驅向臥牛山而去矣世輝經夜不還故往問驗孫家則驗孫不在驗孫之妻曰聞樵童所傳則何許人高叫於倉川近處曰被毆於崔部將吾將死矣此或汝子往尋可也如其言尋往則世輝果結項於臥牛山松木而死云驗孫則仍卽逃走過數日後自現其供以爲索錢順今而多發不恭之說故不勝其憤打破酒甕世輝則初不相面矣其夜世輝往來洞中高聲慘辱朝聞其縊死於臥牛山而洞任輩疑其被毆於渠將欲縛渠告官故蹔爲逃避而實無所犯云又考初覆檢實因則渾身別無傷處縊痕形症合於無冤錄自縊條故皆以自縊懸錄然推以事情多有可疑世輝之於驗孫不過爲婢夫則伊夜慘辱設如驗孫之言凌辱妻上典罪不至死則世輝之因此自裁必無之理也驗孫本以狂悖之漢兼籍妻上典之勢及其三分錢之不給二錢債之追提乘醉乘憤斗起戕殺之心捽去山藪之間驅之如鞭羊縊之如縛鷄者斷可知矣而驗孫如無所犯則豈有生怯逃避之理乎臣曹前後諸堂亦皆以此起疑連爲嚴訊究問而終始抵賴尤爲可痛第念殺獄最重惟在實因及詞證而今以實因則自縊而非被縊也看證則無一人聞見也情跡之間雖不勝其可疑而終未有一段明據則直勘以償命之律恐亦欠於審愼重獄之道以臣愚見不敢擅斷恭俟上裁事入啓姑未批下矣爲夫之情雖曰切急在渠道理只當恭俟批旨之下而無難呼籲荐犯瀆擾者極爲無嚴原情勿施何如傳曰卿等更具意見論理稟處
정조 12년
李時秀以義禁府言啓曰全羅道珍島郡充軍罪人金鼎九妻李召史上言回啓判付內放送事命下矣金鼎九卽爲放送事分付該道道臣之意敢啓傳曰知道
정조 12년
吏曹啓目粘密陽幼學張就新上言其祖時彩今年九十有五特蒙加資亦爲白有臥乎所更關本道査實報來後稟處何如判付啓年是九十居在遐方往復査實動費許多日子老人之事有不可知京兆所在三式帳籍如無相左待後政卽爲下批爲良如敎又啓目粘星州幼學鄭履玉上言其父長儒今年已滿九十獨未蒙壽職之恩特降恩資亦爲白有臥乎所行關本道更加査實報來後稟處何如啓依張就新上言回啓判付擧行爲良如敎又啓目粘咸平幼學李養馥上言內辭緣勿施李養馥段令該曹從重科罪何如判付啓此事尙今未決以致屢次煩籲渠之所爲雖似猥越事屬爲親不可科罪兺除良訟其冤之說皆出於有識之口且況居其鄕知其事如重臣諸人亦多力扶這間必有委折而然更以此意問議大臣後稟處爲良如敎又啓目粘西部居前虞候白鳳麟上言其父亦被辛壬年殉死而辛壬諸臣俱蒙旌褒則同時冤死之人尙未蒙褒贈之典其爲後孫之抑鬱事理固然貤贈恩典事體甚重臣曹不敢擅便上裁何如判付啓錄其後孫追贈當者事面稍有間焉許施當否議于時任大臣稟處爲良如敎
정조 12년
禮曹啓目粘全義幼學愼正東等上言爲其贈吏曹判書李翔詩諡自是法典似不必靳持事係恩典臣曹不敢擅便上裁何如判付啓贈職正卿用行職例賜諡亦有前例是喩相考稟處爲良如敎又啓目粘醴泉幼學嚴尙寬上言內辭緣置之何如啓旣有表閭又是山地則所訴極爲猥越卿其嚴飭嚴尙寬使之受祭於賜祭所爲良如敎
정조 12년
義禁府啓目粘全州居喪人李德鑑上言內辭緣回啓云云極涉猥屑上言內辭緣勿施何如判付啓雖非此事嘗所商量兺不喩貽書故儒臣一款兪判府旣云分明有是此何等公證禧賊之家逆節未著之前能辦此擧可謂可獎不可罪亦可謂無愧於故宰臣李宜哲之登筵抗論故諭善朴聖源之先事斥絶今以常時所親知仍作攸司之鐵案則逝者能無冤乎然關係不輕事體至重以此上言議于大臣更爲稟處爲良如敎
정조 12년
京畿監司啓本仁川居童蒙河景憲擊錚內其父仁川在囚罪人䳽鳴服罪放送事査實馳啓事判付啓以何罪如是滯囚是喩斯速決給事下諭爲良如敎
정조 12년
戊申九月十一日卯時上御誠正閣右副承旨與輪對官人侍時右副承旨尹行元假注書白慶楷記事官李宗烈記注官金鳳顯中樞經歷金光百軍器主簿辛弼垕內贍奉事金龍淳工曹佐郞李學永尙衣主簿趙鎭大西氷庫別提李嗣萬忠勳都事吳泰詹掌樂主簿成鼎柱以次進伏訖上命輪對官進前各奏職姓名金光百等進前各奏職姓名職掌訖行元曰養賢主簿文光瑞義盈直長李師中亦爲受點於輪對官而光瑞則已遷外職師中以犯染俱未得入來云矣上曰唯上曰右承旨入侍出榻敎賤臣承命出傳右承旨李時秀進伏上命書傳敎曰再明日眞殿當行茶禮明日試士後仍爲齋宿處所依昨年例爲之事分付上曰抄啓文臣親試以十二日爲之命退諸臣以次退出
정조 12년
兼都承旨沈豐之齋宿行左承旨李在學齋直右承旨李時秀齋宿左副承旨趙衍德齋宿右副承旨尹行元齋宿同副承旨李敏輔齋直注書金孝建齋宿一員未差假注書李貞運藥院直白慶楷齋直事變假注書金初燮仕
정조 12년
傳于李在學曰出宮門路以協陽門爲之
정조 12년
以寶劍望筒傳于李在學曰摠管未差之代前望單子入之待下批牌招察任
정조 12년
副摠管前望單子入之柳戇落點
정조 12년
傳于李在學曰摠管中兼帶惠堂人許遞前望單子入之
정조 12년
傳于李在學曰今日行禮孺慕益深在予志感之道豈可不仰鑑昔日擢拔之聖意乎向年以後爲公法雖不得不處分今幾十年尤豈無闊狹況近日疏通之時又況已經之職乎前望姓名雖不在何拘常格知事崔東岳都摠管除授牌招入直
정조 12년
李在學以備邊司言啓曰新除授東萊府使兪恒柱以其親年之爲七十三歲呈狀乞遞揆以法典不可强令赴任今姑改差何如傳曰允
정조 12년
備邊司以金履禧爲東萊府使
정조 12년
戊申九月十二日辰時上詣摛文院抄啓文臣親試日次儒生殿講入侍時兼都承旨沈豐之行左承旨李在學右承旨李時秀左副承旨趙衍德右副承旨尹行元同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修待敎尹行任以次侍立上具翼善冠衮龍袍乘輿出協陽門由肅章門詣摛文院降輿陞座引儀唱試官以下入就位行四拜禮抄啓文臣親試試官原任提學李性源提學金鍾秀檢校直提學李秉模檢校直閣金載瓚徐鼎修日次儒生殿講親試試官判府事金熤行副司直金熹吏曹參議曺允大行副司直權應敎李敬五副校理徐配修等率文臣李書九等儒生金鍾和等入就位行拜禮訖性源等進前奏曰朝候頗冷移御臨試伏惟聖體若何上曰一樣矣上曰試官金鍾秀代徐有防爲之出榻敎命鍾秀讀策題訖仍命懸之性源曰俄者備郞以領相言來問於臣矣訓局中旬賞格木許劃前例乙酉年則七十同甲午年壬寅年則各八十同今番則架山山城別備木二十同射軍木三十同休番木三十同合八十同許劃爲宜云依此數劃給何如上曰依爲之有裕則當用於後次架山木十同加劃可也出擧條鍾秀曰本營軍兵依三軍門中旬例一體擧行事旣有成命矣卽當擧行而本營物力漸就凋殘一年支放之外殆無餘數春秋南漢巡堞時試射放賞格亦每患艱乏況當軍器倉庫大役傾竭之餘通一營將士賞格尤無出處取考營門謄錄則在前如此之時輒皆請得於朝家以遼軍木射軍木休番木等名色劃給取用劃給之數多少固不一而多或至二三十同矣遼軍木三十同請得然後方可以添補成樣依此數劃給事下詢廟堂後處分何如上曰依爲之出擧條兵曹判書李文源曰宣薦內禁衛春秋試射時額外禁軍一體許試則今番本營中旬時似當一體應射而係是額外創出後初行中旬應射一款自下不敢擅便何以爲之乎敢稟上曰此後依此定式施行仍爲出擧條可也出擧條文源曰龍虎營策應一軍色專當擧行而物力凋殘在前每當中旬則賞格木以二軍色所在木隨所入筵稟取用矣今番中旬賞格木亦以二軍色遺儲中姑先取用何如上曰依爲之出擧條備局有司堂上徐有隣曰臣於備局事適有仰達者矣灣尹以二品職兼運餉使辭朝後當以路文作行而兵曹堂上以備局所定路文冊子中灣尹運餉使等職名遺漏終不出給灣尹以此送言于臣等故問於領相則領相以爲自前應行之事兵堂堅執防塞誠過當而冊子中遺漏不可不釐正有司堂上中一人若値登筵以此陳達釐正冊子卽令出給爲宜云灣尹路文若釐正則萊灣無異萊伯亦當一體施行故倂此敢達矣上曰依爲之出擧條上命書傳敎曰中旬之法最爲成就慰悅之方大有勝於觀武才別試射各營之中訓局收效爲尤勝然近年中旬設行遠則近十年近亦過六七年如是而何責成就何能慰悅乎今以四十年內外各年所抄觀之庚午減疋以後逐年之制雖廢猶不若近來之間闊自今年爲式訓局中旬無過數年過此限自廟堂該將臣草記請推事定式若此則爲訓將者別講預究期有遵行之實效然後可無失信於三軍須令着念仍以此傳敎載之政院軍士房故事又命書傳敎曰今番陵幸隨駕近仗軍士扈輦隊交龍旗奉持內吹牽馬陪等不入於中旬獨漏宜有向隅之歎各以鳥銃一巡試取於洗馬坪試官兵曹摠府堂郞各一員進去一中以上書啓上命抄啓文臣試官少退性源等退出上曰兩次殿講今當合設齋學儒生則以二書落點而掌色則以一經應講一日之內疊講一書似涉如何矣熤曰掌色則旣從自願故前後皆以一書應講則今亦以一書再講恐無不可矣上曰然則再次抽栍爲之可也仍命開講講畢命書傳敎曰去六月朔日次儒生殿講通幼學兪漢寓李肇源尹魯東旣非純通則無論殿試會試直赴一款無可論竝給二分略進士鄭履綏幼學朴宗明李後秀粗幼學康就昇黃承行文日升金敬淳洪秀晩沈能迪竝依大典通編令政院捧傳旨命熤等小退上入小次少頃上出陞座熤等入就位命開講講畢命書傳敎曰去八月朔日次儒生殿講純通幼學兪漢寓有特敎賜第旣載法典直赴殿試通進士鄭履綏給二分略幼學李基承李來鉉粗幼學林祥采金宗岳金鍾翼依通編捧傳旨又命書傳敎曰屢次申飭學製無意設行此何道理更令申飭徒損國體修撰趙雲紀鏡城判官除授鎭日違牌分義掃地乍出旋入尤無意義內職雖避外職亦敢辭巽此時此道宜送經幄之臣何拘品格校理沈能翼明川府使除授竝令當日辭朝給馬催促赴任赴任日子使之狀聞如或遲滯當卽其地方定配以此嚴飭時任兩守令遞付京職命性源等進考抄啓文臣試券以三中李書九等以次出榜日暮時秀跪啓環衛軍兵懸燈取稟上曰知道酌獻禮時至上乘輿出摛文院入端暉門內降輿詣璿源殿上命時原任大臣閣臣都尉入來參班上就版位行四拜禮詣殿內行禮如儀命時原任大臣先退上乘輿出端暉門由仁政門入協陽門由宣化門還內諸臣以次退出
정조 12년
兼都承旨沈豐之坐行左承旨李在學坐右承旨李時秀坐直左副承旨趙衍德坐直右副承旨尹行元藥院直同副承旨李敏輔坐注書金孝建病一員未差假注書李貞運藥直院白慶楷仕直事變假注書金初燮仕
정조 12년
傳于李敏輔曰明日孝昌墓奠酌禮遣大臣攝行皆以閣臣塡差
정조 12년
以義禁府北關定配罪人別單傳于李時秀曰刑曹所關北關罪人旣命移配禁府宜無異同依書下卽爲行會俾無遲滯之弊擧行形止使之狀聞
정조 12년
李敏輔以吏曹言啓曰掌樂僉正鄭致綏呈狀內矣身親病六載沈痼諸症近尤添劇獨自扶將實無離側供職之勢斯速遞改以便救護云情理旣如是懇迫則勢難强令察任今姑改差何如傳曰閑司閑任奉老之暇足可供職此草記置之可也
정조 12년
李敏輔以吏曹言啓曰柳衡萬科治事草記判付推以事理寧或誣罔卿其招致査問更爲草記可也事命下矣上言人柳衡萬依下敎招致以其上言內辭意逐段査問可考文蹟使之現納則以爲其祖一星當戊申逆變時手縛咸陽賊存緖付之營將功參揚武特授尙衣院僉正云云而徒手縛賊全不近理公家文蹟初無可憑果使其祖眞有是事則白徒之以功除職在朝家何等重事而巡撫討賊之狀鐵券勘勳之時何無一言半辭之及於其祖旣稱除職而又無官敎只言其祖名字官銜載在原從錄券云故取考錄券則柳一星名字以閑良錄於原從功三等末端此則未知其祖或以軍校隨行得參而旣無紀功之文蹟又非朝官之前銜特因原從之參錄至蒙僉樞之特資朝家恩賞在渠已極而今於年久之後謂人莫知反生欺冒之奸計恩資之下謂天可欺敢售猥越之倖望聽言稽貌可知詖遁據狀究情莫逃欺誣遐鄕民習誠極痛駭此不嚴治無以懲奸民冒濫之弊上言內辭緣依前勿施其誣罔天聽之罪仍令攸司從重科治何如傳曰允
정조 12년
趙衍德以禮曹言啓曰因掌令趙武範上疏綏吉園祭享時執事二人加差與昭寧園祭享竝時設行事批旨內疏辭令該曹議于大臣稟處事命下矣依聖敎臣尙鎭與參議臣李喆模進議于大臣則領議政臣金致仁以爲綏吉園四節目祭享之每行於昭寧園禮畢之後者專由於齋祝之不備其爲未安誠如臺疏所論而第伏念先朝定制戊戌傳敎聖意有在今不敢遽意更張則此後本園節享時加差執事二員俾與昭寧園官分爲齋祝同時行禮恐似便宜而事係變通伏惟上裁云左議政臣李性源以爲園享事體甚重時刻之差有先後誠爲未安而先朝定制到今更張恐難遽議臺臣所請加差齋祝乃是各陵園所無之例亦不可創行若於節享時令該曹差送假官二人分行齋祝之事則似或便宜而亦係變通不敢臆對伏惟上裁云右議政臣蔡濟恭以爲綏吉園定制之時不別設園官先大王慮遠省弊之聖意孰不欽仰而到今享祀之際以齋祝不備同岡之內先後將事終不免禮貌苟簡臺疏所論不無意見然先朝定制旣簡且詳今不必更爲張大當四享之時命禮部前二日定送假官二人各掌齋祝使與昭寧園同時行祭則庶可以禮無欠闕之歎事免更張之弊而以臣淺見不敢臆決伏惟上裁云領中樞府事臣鄭存謙行判中樞府事臣徐命善領敦寧府事臣洪樂性行判中樞府事臣李福源病不收議行判中樞府事臣金熤身病猝重不得獻議行判中樞府事臣李在協以爲憲臣所請綏吉園祭享時加差執事二人之說誠有所據綏吉園忌辰祭則園官自可備員行事其外四享則以齋祝之不備不得不先後行事今若依各陵寢差送假官之例四享時假官二人先期進詣與園官分爲齋祝同時行事恐無所妨而事係變通伏惟上裁云行判中樞府事臣兪彦鎬以爲園官之初不別設旣有先朝定制則聖意有在恐難遽議更張且伏念所祭有尊卑之序則同岡之內先後將事以情以禮似無所礙不必以裸薦之不同時謂有欠於禮貌而臺疏所陳旣出於重事面之意則到今通變之道惟有臨時差送假官之爲便宜而區區淺見有不敢臆對伏惟上裁云大臣之議如此上裁何如傳曰從多議施行可也
정조 12년
李敏輔以內醫院官員以都提調提調意啓曰因戶曹草記批旨內故醫官柳重臨如有其子若孫之業醫者令該院訪問草記事命下矣依下敎訪問則柳重臨孫曾模以痘醫爲業云矣敢啓傳曰招見其身手如可合內醫加出差下待闕陞實可也
정조 12년
李時秀以兵曹言啓曰京畿廣州居良人柳雨新上言內其矣父枝彦以南漢武士庚寅春永祐園紅箭門外植雜木二萬餘株臣兄命新又繼父志乙巳秋以花木千餘株遍植于園內臣矣身父與兄些少微勞何敢自陳而第避嫌不言則臣亡父植木之功永爲泯沒故敢此呼籲勤勞褒獎得蒙天恩事兵判査問事實草記事判下矣招致柳雨新査問則其所爲言果如上言內辭緣而園所局內私自植木極爲無嚴其子孫之因此干恩亦涉猥越上言內辭緣置之何如傳曰令守禦使知之可也
정조 12년
李時秀以備邊司言啓曰卽見平安監司金履素狀啓則以爲平壤城操今年當次而本道穡事旣未告登且兵營操鍊旣命停止臣營城操一體停止事請令廟堂稟處矣本道年事旣未登稔兵營操鍊亦且停止則一體許停恐合事宜以此分付何如傳曰允
정조 12년
李在學以訓鍊都監言啓曰本局千摠許𡨶身病甚重勢難察任改差何如傳曰允夜行眞殿茶禮崔東岳摠管復職出於感舊之意東岳之外亦有朝岳景岳已經之職不必持難況軍門乎李性默亦已爲之李仁康何異乎當此疏通之日此等人亦宜有擧滯之擧各軍門以此知悉可也
정조 12년
李時秀以刑曹言啓曰時囚殺獄罪人崔驗孫妻李召史擊錚原情回啓判付內觀於供辭多有疑端詳考文案以草記論理議處事命下矣取考文案則致死人世輝卽驗孫家婢順今之夫也世輝母金召史之招以爲昨年八月驗孫往順今家索三文錢於世輝而世輝不給移懲於順今則世輝以爲前日猪肉價二錢尙今不報又此徵錢事甚無廉驗孫拳毆世輝執其衣領驅向臥牛山而去矣世輝經夜不還故往問驗孫家則驗孫不在驗孫之妻曰聞樵童所傳則何許人高叫於倉川近處曰被毆於崔部將吾將死矣此或汝子往尋於臥牛山可也如其言往尋則世輝果結項於松木而死云驗孫則仍卽逃走過屢日自現秋曹供以索錢於順今而多發不恭之說故不勝其憤打破酒甕等物而已世輝時不在家初不相面矣其夜世輝往來洞中高聲慘辱朝聞其縊死於臥牛山而洞任輩疑其被毆於渠將欲縛渠告官故暫爲逃避而實無所犯云矣又考初覆檢實因則渾身別無傷處縊痕形證合於無冤錄自縊條故皆以自縊懸錄然推以事情多有可疑世輝之於驗孫不過爲婢夫則伊夜慘辱設如驗孫之言凌辱妻上典之罪本不至死世輝之因此自裁必無之理也蓋順今賣酒資生而驗孫徵索每患頻繁世輝傍看積有不平驗孫本以狂悖之漢兼藉妻上典之勢常懷憤忿之意及其三分錢之不給二錢債之追提則乘醉乘憤輾轉層激斗起戕殺之心捽去山藪之間驅之如鞕羊縊之如縛鷄者斷可知矣而驗孫之一直牢諱以爲初不見世輝者豈非以若曰相見則驅向牛山之事不可復掩故耶其聞變卽逃便是斷案如果初不相見又無所犯則豈有自怯逃走之理乎臣曹前後諸堂亦皆以此起疑連爲嚴刑究問而終始抵賴尙不輸款兇頑之狀尤爲可痛第念殺獄取重惟在實因及看證而今以實因則自縊而非被縊也以看證則無一人聞見也情跡之間雖不勝其可疑而終未有一段明據則直勘以償命之律恐亦欠於審愼重獄之道以臣愚見不敢擅斷謹此陳論恭俟上裁之意敢啓傳曰已令更爲論理稟處此草記勿施
정조 12년
李時秀以義禁府言啓曰全羅監司徐龍輔啓本據刑曹粘目內順天府使鄭益祚康津縣監尹翊東等移本府處之事允下矣鄭益祚尹翊東等俱在任所云依例發遣府羅將竝拿來何如傳曰待檢田簽丁捧糴了當後使之自現囚可也
정조 12년
李時秀以義禁府言啓曰因全羅監司李在學狀啓本府回啓內求禮縣定配罪人趙嵎順得等移配絶島事允下矣趙嵎全羅道靈巖荏子島順得珍島郡金甲島絶島定配而以回啓內辭意具罪目依例發遣府羅將押送于各其配所何如傳曰令道伯從便各定配所移配後狀聞可也
정조 12년
李時秀以義禁府言啓曰咸鏡道明川府遠地定配罪人曺學臣罰已行矣放送會寧府勿限年定配罪人閔心赫令道臣移配南關罪人數小邑慶興府減死定配罪人沈基泰鏡城府流三千里定配罪人李宜耆移配他道事命下矣明川府遠地定配罪人曺學臣卽爲放送會寧府勿限年定配罪人閔心赫移配南關罪人數小邑後擧行形止卽爲狀聞事分付該道道臣慶興府減死定配罪人沈基泰平安道渭原郡移配鏡城府流三千里定配罪人李宜耆熙川郡移配卽爲發遣府書吏羅將自各其配所執捉仍令押送移配形止亦令道臣一體狀聞何如傳曰允本府吏卒下去貽弊可慮竝令道伯卽爲押付各其配所地方可也
정조 12년
李時秀以義禁府言啓曰咸鏡道慶興府遠配罪人李廷楫移配昌城事命下矣李廷楫平安道昌城府移配而依例發遣府書吏自慶興府執捉仍令押送配所之意敢啓傳曰知道勿遣府吏令該道押去
정조 12년
刑曹啓目粘坡州居幼學禹弘達擊錚內辭緣議處云云令道臣各別詳査從公決給至於其矣父之蒙放與否姑未可論置之何如判付啓不必付之該道卿其指一決給論理回啓爲良如敎又啓目粘嚴宗琬等上言內辭緣回啓云云令道臣另加詳査期於痛革何如判付啓令道伯詳査革弊後使之狀聞事分付爲良如敎
정조 12년
戊申九月十三日未時上御重熙堂左副承旨入侍時左副承旨趙衍德假注書白慶楷記事官尹行任金祖淳以次進伏訖上命衍德讀公事仍書判付訖命退承史以次退出
정조 12년
兼都承旨沈豐之藥院直行左承旨李在學坐直右承旨李時秀坐左副承旨趙衍德坐直右副承旨尹行元坐同副承旨李敏輔坐注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于李在學曰傳香承旨馳詣宗廟景慕宮奉審摘奸以來
정조 12년
傳于趙衍德曰工房承旨入侍
정조 12년
傳于李時秀曰時囚罪人李功懋分揀放送
정조 12년
李敏輔以弘文館言啓曰本館上番副校理臣沈興永以禦營廳從事官今日本營上下坐起時晝仕出去之意敢啓
정조 12년
兼都承旨沈豐之坐左承旨李時秀坐直右承旨趙衍德坐左副承旨尹行元藥院直右副承旨李敏輔坐直同副承旨李洪載在外未肅拜注書金孝建病一員未差假注書李貞運藥院直白慶楷仕直事變假注書金初燮仕
정조 12년
李時秀啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 12년
李時秀啓曰前承旨李亨元時無職名令該曹口傳付軍職何如傳曰允
정조 12년
兵曹口傳政事副司直李亨元
정조 12년
傳于李時秀曰都承旨入侍
정조 12년
承旨前望單子入之李洪載落點
정조 12년
李時秀啓曰新除授同副承旨李洪載以全羅左道京試官奉命在外乘馹上來事下諭何如傳曰允
정조 12년
李敏輔啓曰卽者司譯院官員以都提調意來言譯科初試明日當爲設行而提調鄭民始金頤柱俱有身病不得進參令本院稟旨變通事言送矣合有變通之道何以爲之敢稟傳曰許遞觀象監典醫監亦然云觀象監二提調典醫監一提調亦爲許遞今日政擇差使之備員開場刑曹參議許遞亦令今日政差出待下批牌招察任
정조 12년
有政吏批判書鄭昌順進參判洪秉纘式暇參議曺允大進右副承旨李敏輔進以韓用龜爲副校理申大尹爲修撰李得臣爲工曹參判徐鼎修爲刑曹參議金載瓚吳載純爲司譯提調金思穆爲典醫提調鄭好仁爲觀象提調李太亨爲中學敎授金鑧爲全羅都事東萊府使單金履禧承文副正字單沈奎魯兼養賢主簿單金致簡故通德郞李震燮贈戶參例兼廣州府尹李夔考贈戶議柳彙進贈戶判例兼壬辰殉節人贈職事承傳
정조 12년
兵批判書李文源中旬進去參判具㢞病參議宋鍈入直進參知柳誼中旬進去左承旨李時秀進以李喆運柳鎭豐爲副護軍李在學李勉兢丁範祖兪恒柱爲副司直姜彝正李敬進爲副司果
정조 12년
以兵曹蛟龍旗奉持試射別單傳于李時秀曰更思蛟龍旗奉持旣於瑞蔥臺應射此非陵幸試射而何今又以陵幸隨駕應試可謂疊試日前兵判筵奏時未免漫應至有此疊試之擧而進去堂上無一言警咳大是疎漏當該堂上柳誼推考以渠輩愚蠢雖一日百十疊試未入格者意慾猶且不足何足責況旣試之不可無賞典依判下明日該房承旨閤門外頒賞蛟龍旗奉持則至於疊試而標旗奉持如未擧論則此瑞蔥臺不入之類也兩次俱漏豈無向隅之歎令今日進去試官明日別試柳葉箭一巡後一中以上書啓
정조 12년
以洪愼五囚單子傳于趙衍德曰旣已汰去分揀放送
정조 12년
尹行元以禮曹言啓曰晉州幼學河學浩上言覆啓判付內李氏之孝於舅烈於夫義於子一身而三節俱華似此卓行曾所罕聞因本曹之不卽覆啓致此子孫之呼籲煩猥自煩猥節行自節行是如乎因此始知之歲首回啓至今留置云本曹事誠過矣今春以戊申忠勳褒錄事回啓判堂有咨且之意云故伊時飭敎果何如乎且況殺獄文書亦皆判下則獨於孝烈回啓豈可不爲乎更勿如是斯速入啓事判下矣丙午春因漢城主簿李集明所懷京外孝烈人隨到隨啓事命下故伊時判書臣徐有隣參判臣申大升相議分等議于大臣如署經之例已爲停當者三十五度而連値事故尙未入啓矣其中趙鎰才因特敎以給復施行其餘三十四人爲先各爲別單書入而丁未戊申兩年歲首年例京外孝烈報來人等今方等第署經後追後書入之意敢啓傳曰知道
정조 12년
李時秀以兵曹言啓曰今此洗馬坪試射放時柳葉箭一中以上及鳥銃一中以上入格別單各一度書入之意敢啓傳曰知道
정조 12년
李時秀以備邊司言啓曰卽見守禦使金鍾秀所啓則以爲本營軍兵依三軍門中旬例卽當擧行而本營物力凋殘傾竭之餘通一營將士賞格尤無出處在前如此之時輒皆請得於朝家以遼軍木射軍木休番木等名色劃給取用劃給之數多少不一而或至二三十同矣限三十同請得然後可以添補成樣依此數劃給之意下詢廟堂後處分事爲請蒙允矣該廳事力旣甚凋殘筵稟請得亦多已例射軍木十同休番木十五同特令減價發賣以爲賞格時補用之地何如傳曰允
정조 12년
李時秀以刑曹言啓曰因李召史爲其夫崔驗孫獄事稱冤擊錚曹草記批旨內卿等更具意見論理議處事命下矣取考文案則致死人李世輝則被告人崔驗孫婢順今之夫也世輝母金召史招內以爲再昨年八月驗孫往順今家欲貸錢分於世輝而世輝不給故移徵於順今則世輝以爲前日狗肉價二錢尙今不報又此徵錢事甚無廉驗孫拳毆世輝執其衣領驅向臥牛山而去矣世輝經夜不還故往問驗孫家則驗孫不在驗孫之妻曰聞樵童所傳則何許人高叫於倉川近處曰被毆於崔部將吾將死矣此或汝子乎往尋於臥牛山可也如其言往尋則世輝果結項於松木而死云驗孫則仍卽逃走過屢日自現秋曹供以索錢於順今而多發不恭之說故不勝其憤打破酒甕等物而已世輝時不在家初不相面矣其夜世輝往來洞中高聲慘辱朝聞其縊死於臥牛山而洞任輩疑其被毆於渠將欲縛渠告官故暫爲逃避實無所犯云云初覆檢實因以結項懸錄仰合面俱無傷處兩檢官跋辭皆以自縊論理矣謹按此獄以實因則歸之自縊以看證則更無他人揆以斷獄之體段初非成獄之可論而前後判堂之所起疑者一則曰旣無至冤大怯之事則好生惡死人之常情豈有自處之理也二則曰捨淺露之處而掛深林之中也三則曰所結之作死套頭而結處之在左耳後也四則曰驗孫之當初逃匿也其所起疑不爲無據而溝瀆之經或出常情之外可掛之處自在深松之中則恐未必爲十分可疑也死套亦載自縊之條左結又非被縊之證至若逃匿一款乃是殺獄恒有之弊則以此以彼俱不足爲必死之案矣大抵勒縊乃是千百一有之事故其所致愼尤倍於他獄今以此獄屬之於生前被縊則旣不合於臀後糞出等形證屬之於死後被繫則又不合於痕不紫赤等形證此兩驗所以以結項懸錄以自縊論理也苟有疑端則雖至三檢四檢必得被縊之實因然後始可以依法成獄而乃以自縊之實因欲捧勒殺之自服則不但取服之爲難設使取服以此置辟得無違於重檢驗嚴獄讞之道乎以臣等愚見則斷以威逼致死之律恐合法意而獄體至重有不敢擅便上裁何如傳曰卿等言甚當以威逼律勘放可也
정조 12년
禮曹孝子南部故通德郞李匡國等復戶別單判付內竝只依別單施行爲旀天安士人金光秀妻文氏段何必殺身爲烈毁性爲孝亦身搤尾於高嶺上或顚或仆與惡虎摶爭得完姑屍而歸節行之凜然聞來不勝歎賞生旌雖難輕施令地方官元復戶題給外以食物衣資優數輸給如已身故特爲旌其閭擧行形止令道伯狀聞爲良如敎
정조 12년
禮曹孝子南部出身黃載顯等食物題給別單判付內竝只依別單施行爲旀夫以孝旌閭妻以烈旌閭豈有疊施之嫌況孝與烈事件各異此等處不必靳持特令地方官就其閭合以題之曰孝子故判官張溟𦐄烈女裵氏之門其女食物亦令卽爲題給爲良如敎
정조 12년
刑曹啓目粘敢以四件外事鳴金或文字呼籲者回啓云云萬萬猥越竝依定式勿施而張圭漢僧義守李春發宋三男等令各該道照法嚴勘何如判付啓依回啓施行爲旀陜川事曾亦聞之當今執災之時蘇瘼釐弊在所不已嚴飭該道使之詳査決處仍以形止狀聞事分付淸溪寺案山事不可以其矣所供之煩屑仍以勿論令畿伯詳察形止明定界限使守護禁養毋或疎漏亦於居民柴道不至於全闕事嚴飭行會李春發事如果嫡派不可不軫念令道伯往復敦府詳考譜牒以爲査處之地爲良如敎
정조 12년
禁府啓目粘全州居李德鑑上言回啓云云議于大臣大臣之議如此上裁何如判付啓當初所望坐謫而已蓋因平日同門之舊誼衆所共知元無關於逆節凶圖之株連兺不喩其名不出於鞫招其罪不載於丹書到今伸雪與否別無可論則本義理本隄防亦有甚相干卽今未昭晢者只不過尙在被謫身死未蒙放秩是如乎後發之文跡大臣爲證可謂竝與心事而得暴於身後本府徒流案及該曹歲抄中李基敬罪名蕩滌爲良如敎
정조 12년
知中樞宋載經疏曰伏以展拜陵寢情禮克伸經宿回鑾聖體萬安臣民慶忭曷有其極仍伏念臣罪重罰輕縮伏省愆不意恩敍遽下京兆西樞除旨聯翩繼有籌司還差之命臣誠惝怳震駴不知所措臣本無似重以衰朽凡係閑仕漫職尙患難稱而況天官重任初何敢擬議又況都目大政雖年盛有才器者猶且逡巡以臣垂死精力夫豈有一分堪勝之理而感激諄切之聖諭畏義怵分不敢逃遁冒昧承當及夫政注之出瘡疣非一至有大僚筵奏請勘而聖度天大只止薄罷臣於此滿心惶懍雖有委折可暴者而臣不敢呶呶自解一味訟愆而已且以江都城役時犯用餉穀大臣請譴爲說嚴重揆以常律嶺海猶輕而終免大何者莫非恩造銜結之私糜粉難酬噫臣待罪居留之初目見頹城敗堞決不可一任抛置故先議廟堂繼稟筵席旣始修擧事鉅力綿中輟是懼生財設策蓋本營所在各穀俱是軍餉而亦有名目之略殊者推移公用前有謬例故乃於各庫中餘在穀物暫爲貸用以爲完功竣事之圖者誠萬不獲已也其所用米三百石擬以今春加分耗條仰請區劃差待數朔捧糴之後自當充上畢竟無缺則區區迷見可幸無罪伊時畢役狀啓中略陳事實亦以此意言於新守臣而事乃大謬竟歸於蔑法自專之科此莫非臣處事疏闇之致尙誰尤哉前後恩除實出於滌瑕之聖德在臣分義固當趨謝之不暇而以臣情勢何敢晏然冒膺自同無故之人哉且當換節之時素患泄痢之病又添痞滯之症食飮全却氣息如縷委身床席無計蠢動自速孤恩慢命之誅有臣如此生不如死伏乞聖慈察臣情病之難强亟賜鐫削仍治臣罪以肅朝綱以安賤分不勝幸甚臣無任屛營祈懇之至答曰省疏具悉大臣筵奏出於尊國體卿其勿辭行公
정조 12년
戊申九月十五日午時上御重熙堂都承旨入侍時兼都承旨沈豐之記事官金孝建李相璜金祖淳以次進伏訖上命書榻敎曰政官牌招開政又命書傳敎曰左承旨許遞前望單子入之命退諸臣以次退出
정조 12년
兼都承旨沈豐之坐左承旨李時秀坐直右承旨趙衍德坐直左副承旨尹行元藥院直右副承旨李敏輔緣故出同副承旨李洪載在外未肅拜注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于李時秀曰左承旨入侍
정조 12년
以李光遇囚單子傳于趙衍德曰考律勘放
정조 12년
李時秀啓曰卽者義禁府都事來言李光遇考律勘放事命下而判義禁未肅拜次堂例不得擧行云判義禁李命植卽爲牌招何如傳曰令次堂擧行
정조 12년
趙衍德以弘文館言啓曰新除授副校理韓用龜卽爲牌招察任何如傳曰允
정조 12년
趙衍德以弘文館言啓曰新除授修撰申大尹時在京畿安山地經筵入番事緊請斯速乘馹上來下諭傳曰依啓
정조 12년
李時秀以兵曹言啓曰今九月十七日武臣堂上祿試射日次而內外中日旣已停止不得爲之之意敢啓傳曰知道
정조 12년
李時秀以兵曹言啓曰今此洗馬坪試射時標旗奉持人柳葉箭一中入格別單書入之意敢啓傳曰知道
정조 12년
李時秀以兵曹言啓曰取考本營中旬賞格前例則柳葉箭片箭各一巡騎蒭鞭蒭各一次合四技得中五矢以上分等施賞至於柳葉箭騎蒭沒技則別單書入閑良直赴殿試出身加資而獨於片箭則雖有沒技者若無他技之添畫則以不滿五矢之故初不擧論於賞典凡他試射時片箭沒技一如柳葉箭騎蒭沒技之例而施行則獨不論於中旬又以鐵箭言之禁旅則三矢俱準一百五十步以上出身加資閑良直赴殿試而其外雖一百四十九步初無施賞之規事甚訝惑問于各營規式則一百二十步以上皆分等施賞云而至於本營獨無此規終涉斑駁片箭沒技一體別單書入鐵箭一百二十步以上依他營例分等施賞恐合均一之道而事係變通自下不敢擅更何以爲之敢稟傳曰係是創始之請下廟堂草記回啓
정조 12년
一所巡廳啓曰去夜二更四點量犯夜人別監朴萬根執捉何以爲之敢啓傳曰夜禁申飭之時如是被捉極爲可駭移送刑曹囚禁依更數收贖放送可也
정조 12년
李時秀以刑曹言啓曰卞昌大李得福旣非首犯竝放送事命下矣依傳敎忠淸道淸州牧定配罪人卞昌大永同縣定配罪人李得福等竝卽放送事發關分付于該道道臣之意敢啓傳曰知道
정조 12년
李時秀以義禁府言啓曰時囚罪人李光遇考律勘放事命下矣李光遇全羅監司徐龍輔狀啓據宣惠廳粘目內稅穀之毋得濫載法意甚嚴而數外濫載至於一百四十五石之多沙工船格之換名苟充裝載日子之前後差錯俱難容恕其罪狀令該府拿問處之罪取考律文則大典通編漕轉條有曰稅船實載以一千石爲限過數守令論罪稅穀點閱分載發船月日先報本曹日子相左論以報上不以實之律大明律制書有違條有曰凡奉制書有所施行而違者杖一百對制上書詐不以實有曰若報上不以實者杖八十徒二年名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣李光遇從重論杖八十收贖告身盡行追奪黃海道平山府金郊驛徒二年定配而以宣惠廳粘目內辭意具罪目依例發遣府羅將押送配所何如傳曰特軫念其家之意前此一犯再犯隨處分揀至有帶職還官之擧而今又有此所犯其律至於定配可謂無如何渠之莫念報效如彼僨誤者節節駭然然襲謬誤報與用意瞞報稍異依此律施行定配則分揀功區別減等可也
정조 12년
工曹判書權噵疏曰伏以先寢禮展鑾駕穩旋臣民欣抃曷有其極臣病勢危惡體闕迎送生不如死合被重勘水部除旨忽降意外收簪之聖恩逈出尋常惶殞感激不知死所臣於夏秋之際重得毒感泄痢首尾三朔不死者幸近來秋意漸涼風雨相仍宿病風癔風丹等症一時復發手脚掉戰語言不成神識昏塞與鬼爲隣末由蠢動叩謝恩命瞻望宸極只有悚兢伏念臣犬馬之齒洽當八十膏肓之疾又復難醫以禮以病不當蹲冒而前後血懇尙未蒙允竊恐至願未遂溘先朝露所以將死之鳴哀且切也庶幾天日之明亦必下燭矣瀆撓是懼經年縮伏而亦不敢一向泯默重添自阻之罪玆敢更申前籲仰瀆崇嚴伏乞聖慈曲賜矜念特允乞退之懇以卒生成之恩焉臣無任瞻天稽首隕越祈祝之至答曰省疏具悉卿其勿辭行公
정조 12년
同義禁李義行疏曰伏以天休日滋國慶且至顒祝祈望含生普均迺又禮展仙寢回鑾萬安區區欣忭之忱曷有其極仍竊伏念今日在廷之臣孰非大聖人造化陶疏中物而若其屢陷大戾實合擯殛而輒費聖慮曲保終始未有如賤臣之九死而十生偏被天他父母庇覆顧復之恩者也始於我殿下代聽之時臣適待罪西邑爲內司所搆捏則惟聖明力扶之事遂得已繼以臣子名登臺啓臣將隨而廢痼終身則惟聖明昭察之收用無礙向因目下言事論及故相而臣固悻妄語不知擇則惟聖明深恕之薄竄旋宥臣每一倖逭不知死所竊自以爲殘齡垂盡餘日無多縱不能陳力自效報答聖恩之萬一而一息未泯之前庶幾無更犯大何以累我聖上偏庇曲全之恩也迺於前年春夏再速彈簡前則關係至重後則在法罔赦噫嘻人臣犯罪若在於天威咫尺之地則日月所照尙或望於山藪之藏而至於閑居所謂自底重辟雖以我聖上包涵之度拂拭之仁亦將末如之何矣臣在囹圄之中獨自悲念孤負隆恩無地可生百爾自省不見可恕之端則殿下之原其爲人而軫其病故罰止於削職特放豈臣僥倖之所能及哉及夫大僚筵請國法施行而到配之啓纔徹賜環之旨旋降臣是何人而至尊之到底垂憐留神準備猶恐其或傷性命或棄坑坎若是之摯也踰月而有全敍之命踰歲而有摠府之除是殿下不惟全活臣又將不棄臣也嗚呼誰非人臣孰無其君而古今天下亦有如臣之於殿下若悖子之愈悖而慈母之愈慈者乎臣固貽辱朝廷貽羞士夫尙何敢擡頭抗顔復廁於衿紳之列而恩感積中叩謝義重一出旋入微忱粗伸則惟有溝壑之退塡而廼者分司衛直與他較異故不顧廉防束帶趨班居然半年于玆矣不自意金吾兼銜又侈於負疣之身有若無故宰臣之例授常帶者然臣聞命惝怳尤不知措躬之所也方今四維畢張朝著肅淸凡百在位莫不淬礪自持重其進退而顧臣前後辜負無所逃於霄壤之間臣雖欲一向冒沒有除輒膺其於上而壞聖朝之禮防下而博當世之嗤點何哉天牌之下萬無進身之路玆敢隨詣闕外冒控悲苦之情臣之至願惟在於分司一步不敢逡巡入廟之前日月其幾而在直瞻依以寓銅龍靡逮之慕以畢區區悲冤之忱而已若其遇此以往唯當歸伏松楸歌詠聖德以終餘生是臣之幸也伏乞聖慈特垂矜諒亟命鐫削臣新授職名仍令選部勿復檢擬以示責勵激揚之意以卒始終生成之澤千萬至祝臣無任瞻天抆血屛營祈懇之至答曰省疏具悉卿其勿辭行公
정조 12년
戊申九月十六日巳時上御重熙堂左承旨入侍時左承旨李時秀假注書白慶楷記事官李相璜金祖淳以次進伏訖上曰昨日試射入格人役及頒賞諸具皆已待令乎時秀曰皆於閤外待令矣上曰然則出去頒賞可也命退承史以次退出
정조 12년
戊申九月十六日午時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰差使員守令入侍賤臣承命出與高原郡守柳範休偕入進伏上曰年事何如範休曰未免慘凶矣上曰何以辨凶範休曰霜降太早故節晩之穀逢霜爲凶矣上曰還穀則可以捧上乎範休曰耳牟三千餘石已爲畢捧秋還則方欲捧之而無盡捧之望萬萬罔措矣上曰當捧之還爲幾石範休曰各色皮穀爲一萬二千餘石矣上曰十分一則當捧乎範休曰某條捧上計料矣上曰稍實邑何處云乎範休曰安邊咸興稍熟云矣上曰比癸卯何如云耶範休曰有甚於癸卯年云矣上曰何以接濟範休曰萬萬罔措矣上曰北關所聞何如範休曰傳聞則有甚於南關云矣上曰無論南北盡爲設賑乎範休曰長鎭德原文川等邑似不設賑云矣上曰汝今日下直卽爲下去可也命書傳敎曰北道差使員守令當日還下送上曰時任大臣往見陳年事所見可也命退諸臣以次退出
정조 12년
兼都承旨沈豐之藥院直左承旨李時秀坐直右承旨趙衍德坐直左副承旨尹行元坐右副承旨李敏輔坐同副承旨未差注書金孝建病一員未差假注書李貞運藥直院白慶楷仕直事變假注書金初燮仕
정조 12년
承旨前望單子入之兪漢寧落點
정조 12년
以慶尙監司狀啓右道東堂文科試官不察之失令攸司稟處事傳于李時秀曰狀辭極爲矛盾無以領略此狀啓下廟堂草記回啓
정조 12년
以忠淸監司狀啓各樣軍布代捧令廟堂稟旨事傳于李時秀曰所請極爲精詳何待回啓依狀請施行事令廟堂行會
정조 12년
李時秀以備邊司言啓曰兵曹草記批旨有係是創始之請下廟堂草記回啓之命矣取見其草記則以爲取考本營中旬賞格前例則柳葉箭片箭各一巡騎蒭鞭蒭各一次合四技得中五矢以上分等施賞至於柳葉箭騎蒭沒技則別單書入閑良直赴殿試出身加資而獨於片箭則雖有沒技者若無他技之添畫則以不滿五矢之故初不擧論於賞典凡他試射時片箭沒技一如柳葉箭騎蒭沒技之例而施行則獨不論於中旬又以職箭言之禁旅則三矢俱準一百五十步以上出身加資閑良直赴殿試而其外雖一百四十九步初無施賞之規事甚訝惑問于各營規式則一百二十步以上皆分等施賞云而只於本營獨無此規終涉斑駁片箭沒技一體別單書入鐵箭一百二十步以上依他營例分等施賞恐合均一之道而事係變通自下不敢擅便何以爲之爲辭矣自前本營中旬時片箭沒技之必待四技五矢以上鐵箭之必滿一百五十步後始許分等論賞者視他營門雖似斑駁當初定式意皆有在久遠流來之規有不可遽然變改依前擧行恐合事宜以此分付何如傳曰允李時秀以義禁府言啓曰扶安縣監洪秉益憑閱處之事傳旨啓下矣洪秉益時在任所云依例發遣府羅將拿來何如傳曰允
정조 12년
同副承旨兪漢寧疏曰伏以臣伏承銀臺除旨驚惶震懷罔知所以自措也豈敢不竭蹶趨承以伸叩謝之忱而臣與都承旨臣沈豐之有從妹娚應避之嫌在法當遞玆敢隨牌來詣闕外略入文字冒瀆崇嚴之下伏乞聖明特賜鐫免以存公格以安私分不勝幸甚臣無任云云踏啓字
정조 12년
戊申九月十七日辰時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰在外承旨許遞前望草子入之又命書傳敎曰新除授承旨牌招命退承史以次退出
정조 12년
兼都承旨沈豐之坐左承旨李時秀坐直右承旨趙衍德坐直左副承旨尹行元藥院直右副承旨李敏輔坐同副承旨未差注書金孝建病一員未差假注書李貞運藥院直白慶楷仕直事變假注書金初燮仕
정조 12년
李敏輔啓曰來二十一日輪臺日次矣敢稟傳曰爲之
정조 12년
李時秀啓曰來二十一日朝參日次矣敢稟傳曰停
정조 12년
傳于李敏輔曰右副承旨入侍
정조 12년
李敏輔以吏曹言啓曰原春道春川幼學李益震來告以爲其七代祖贈諡靖僖公海安君峻延諡今月二十四日定行於春川地云忠淸道永春縣監鄭述仁來告以爲其曾祖贈文康公齊斗延諡今月三十日定行於永春衙中云原春道原州幼學金命亨來告以爲其五代祖贈諡毅憲公禮直延諡來十月初三日定行於原州地云京畿竹山幼學黃濟江來告以爲其十二代祖贈諡貞毅公坦延諡來十月初七日定行於竹山地云矣敢啓傳曰知道
정조 12년
李敏輔以奉常寺官員以都提調提調意啓曰東籍親耕田所種稻豆太皮唐黍四種今九月晦間當爲成熟之意敢啓傳曰知道
정조 12년
李時秀以兵曹言啓曰禁軍軍兵賞試射時射砲技藝入格之類各其名下依例懸註禁軍沒技人原單子中一體懸註以入而騎蒭沒技敎鍊官及鐵箭三矢一百五十步入格額外禁軍別單書入之意敢啓傳曰知道
정조 12년
李時秀以都摠府言啓曰去夜傳漏時三更二點五次打下之後加打二次仍爲傳下闕內更鼓何等嚴重而如是錯設事極驚駭當更衛將部長令該府處之當該禁漏官令攸司科治臣等不能檢飭惶恐待罪之意敢啓傳曰知道卿等爲先推考